वाराणसी। गंगा पर मचे घमासान के बीच सोमवार को लोक लेखा समिति के चेयरमैन डॉ. मुरली मनोहर जोशी विद्यामठ पहुंच आंदोलन से उत्पन्न हालात की जानकारी ली। वहां शंकराचार्य के प्रतिनिधि स्वामी अविमुक्तेश्वरानंद सरस्वती से बंद केबिन में करीब घंटे भर गुफ्तगू की। इस दौरान जोशी ने मठ से ही प्रधानमंत्री डॉ. मनमोहन सिंह से फोन पर बात करने की इच्छा जाहिर की लेकिन उन्हें बताया गया कि वे अभी विदेश दौरे पर हैं, इसलिए इंतजार करना होगा। सांसद ने भरोसा दिलाया कि प्रधानमंत्री के वापस आते ही वह गंगा के मसले पर उनसे विस्तार से चर्चा करेंगे। संत से मुलाकात के दौरान जोशी ने स्वीकार किया कि गंगा देश की आत्मा है। इसकी रक्षा के लिए कदम उठाना होगा। मठ में जल त्यागकर तपस्या कर रहे कर्म संन्यासी योगेश्वरानंद से मिलकर उनका हाल जाना। घंटे भर बाद स्वामी अविमुक्तेश्वरानंद से मिलकर वह बाहर निकले तो मीडिया कर्मियों ने घेर लिया। जोशी का कहना था कि वह सिर्फ स्वामी अविमुक्तेश्वरानंद से मिलने आए थे। गंगा के लिए बहुत कुछ कहना चाहते हैैं लेकिन अभी उनके बोलने का सही वक्त नहीं है। गंगा के लिए दलीय राजनीति से ऊपर उठकर काम करने की जरूरत पर उन्होंने बल दिया। उधर, स्वामी अविमुक्तेश्वरानंद ने गंगा दशहरा से प्रतिदिन काशी के घाटों पर सूर्योदय और सूर्यास्त के समय शंख ध्वनि करने का आह्वान किया है। उन्होंने पंचगंगा घाट पर काशी गणेशोत्सव मंडल की शताब्दि वर्षपूर्ति समारोह में बतौर मुख्य अतिथि शिरकत की।